CELEX: 32011R0110
Language: el
Date: 2011-02-08 00:00:00
Title: Κανονισμός (ΕΕ) αριθ. 110/2011 της Επιτροπής, της 8ης Φεβρουαρίου 2011 , για την εφαρμογή του κανονισμού (ΕΚ) αριθ. 458/2007 του Ευρωπαϊκού Κοινοβουλίου και του Συμβουλίου σχετικά με το ευρωπαϊκό σύστημα ολοκληρωμένων στατιστικών κοινωνικής προστασίας (Esspros) όσον αφορά τους κατάλληλους μορφότυπους για τη διαβίβαση στοιχείων, τα προς διαβίβαση αποτελέσματα και τα κριτήρια μέτρησης της ποιότητας για το τμήμα του Esspros που αφορά τις καθαρές παροχές κοινωνικής προστασίας  Κείμενο που παρουσιάζει ενδιαφέρον για τον ΕΟΧ

9.2.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 34/29
            
         ΚΑΝΟΝΙΣΜΌΣ (ΕΕ) αριθ. 110/2011 ΤΗΣ ΕΠΙΤΡΟΠΉΣ
   της 8ης Φεβρουαρίου 2011
   για την εφαρμογή του κανονισμού (ΕΚ) αριθ. 458/2007 του Ευρωπαϊκού Κοινοβουλίου και του Συμβουλίου σχετικά με το ευρωπαϊκό σύστημα ολοκληρωμένων στατιστικών κοινωνικής προστασίας (Esspros) όσον αφορά τους κατάλληλους μορφότυπους για τη διαβίβαση στοιχείων, τα προς διαβίβαση αποτελέσματα και τα κριτήρια μέτρησης της ποιότητας για το τμήμα του Esspros που αφορά τις καθαρές παροχές κοινωνικής προστασίας
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 458/2007 του Ευρωπαϊκού Κοινοβουλίου και του Συμβουλίου, της 25ης Απριλίου 2007, σχετικά με το ευρωπαϊκό σύστημα ολοκληρωμένων στατιστικών κοινωνικής προστασίας (Esspros) (1), και ιδίως το άρθρο 7 παράγραφος 2,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 458/2007 θέσπισε ένα μεθοδολογικό πλαίσιο που πρέπει να χρησιμοποιείται για την κατάρτιση στατιστικών σε συγκρίσιμη βάση προς όφελος της Ευρωπαϊκής Ένωσης και, επίσης, καθόρισε χρονικά όρια για τη διαβίβαση και τη διάδοση των στατιστικών που καταρτίζονται σύμφωνα με το ευρωπαϊκό σύστημα ολοκληρωμένων στατιστικών κοινωνικής προστασίας (εφεξής: «Esspros»).
            
         
               (2)
            
            
               Σύμφωνα με το άρθρο 7 παράγραφος 2 του κανονισμού (ΕΚ) αριθ. 458/2007, θα πρέπει να θεσπιστούν μέτρα εφαρμογής σχετικά με τους μορφότυπους διαβίβασης στοιχείων, τα προς διαβίβαση αποτελέσματα και τα κριτήρια μέτρησης της ποιότητας για το τμήμα που αφορά τις καθαρές παροχές κοινωνικής προστασίας.
            
         
               (3)
            
            
               Το τμήμα που αφορά τις καθαρές παροχές κοινωνικής προστασίας θα πρέπει να διαμορφωθεί με τη χρήση της «περιορισμένης προσέγγισης», ώστε να καλύπτεται ο ίδιος πληθυσμός δικαιούχων ακαθάριστων παροχών κοινωνικής προστασίας με αυτόν για τον οποίο συλλέγονται στοιχεία στο κεντρικό τμήμα του Esspros.
            
         
               (4)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Οι μορφότυποι για τη διαβίβαση στοιχείων και τα προς διαβίβαση αποτελέσματα για το τμήμα που αφορά τις καθαρές παροχές κοινωνικής προστασίας καθορίζονται στο παράρτημα I.
   2.   Τα κριτήρια για τη μέτρηση της ποιότητας των στοιχείων σχετικά με το τμήμα που αφορά τις καθαρές παροχές κοινωνικής προστασίας καθορίζονται στο παράρτημα II.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Φεβρουαρίου 2011.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 113 της 30.4.2007, σ. 3.
   
      ΠΑΡΑΡΤΗΜΑ I
      
         Μορφότυποι για τη διαβίβαση στοιχείων σχετικά με το τμήμα που αφορά τις καθαρές παροχές κοινωνικής προστασίας και τα προς διαβίβαση αποτελέσματα
      
      1.   ΣΤΟΙΧΕΙΑ ΠΡΟΣ ΔΙΑΒΙΒΑΣΗ
      Τα στοιχεία για τις καθαρές παροχές κοινωνικής προστασίας (περιορισμένη προσέγγιση) διαβιβάζονται σύμφωνα με τον μορφότυπο που παρέχει η Επιτροπή.
      Οι μεταβλητές προς διαβίβαση είναι οι εξής:
      
                  1.1.
               
               
                  Μέσοι αναλυτικοί φορολογικοί συντελεστές (ΜΑΦΣ) και μέσοι αναλυτικοί συντελεστές κοινωνικών εισφορών (ΜΑΣΚΕ) κατανεμημένοι ταυτόχρονα με βάση:
                  
                              —
                           
                           
                              τη λεπτομερή ταξινόμηση των παροχών κοινωνικής προστασίας σε χρήμα μόνο, όπως προσδιορίζονται στο προσάρτημα 1 του εγχειριδίου Esspros,
                           
                        
                              —
                           
                           
                              τα συστήματα που απαριθμούνται στον πίνακα «Κατάλογος συστημάτων» που περιέχεται στο παράρτημα I του κανονισμού (ΕΚ) αριθ. 1322/2007 της Επιτροπής (1).
                           
                        
            
                  1.2.
               
               
                  Υπολειπόμενες φορολογικές ελαφρύνσεις (παρέχονται μόνο αν δεν υπολογίζονται άμεσα στους ΜΑΦΣ και/ή ΜΑΣΚΕ).
                  Κάθε υπολειπόμενη φορολογική ελάφρυνση πρέπει να υποδιαιρείται ανά λειτουργία ανάλογα με τον κατάλογο κινδύνων και αναγκών, που ορίζεται στο άρθρο 2 στοιχείο β) του κανονισμού (ΕΚ) αριθ. 458/2007, στο πρώτο επίπεδο ταξινόμησης.
                  Τα στοιχεία για τις υπολειπόμενες φορολογικές ελαφρύνσεις παρέχονται σε εθνικό νόμισμα.
               
            
                  1.3.
               
               
                  Στοιχεία για τις καθαρές κοινωνικές παροχές (περιορισμένη προσέγγιση) υποδιαιρούμενα ταυτόχρονα με βάση:
                  
                              —
                           
                           
                              τη λεπτομερή ταξινόμηση παροχών κοινωνικής προστασίας, όπως προσδιορίζονται στο προσάρτημα 1 του εγχειριδίου Esspros,
                           
                        
                              —
                           
                           
                              τα συστήματα που περιέχονται στον πίνακα «Κατάλογος συστημάτων» που περιέχεται στο παράρτημα I του κανονισμού (ΕΚ) αριθ. 1322/2007 (πρέπει επίσης να υποβάλλονται στοιχεία για το επίπεδο του συνόλου όλων των συστημάτων που ισούται με το σύνολο όλων των συστημάτων).
                           
                        Οι καθαρές κοινωνικές παροχές θα πρέπει να ληφθούν με τη σύνδεση των ακαθάριστων παροχών κοινωνικής προστασίας που προβλέπονται στο παράρτημα I του κανονισμού (ΕΚ) αριθ. 1322/2007 με τις μεταβλητές των σημείων 1.1 και 1.2.
               
            2.   ΕΓΧΕΙΡΙΔΙΟ ΑΝΑΦΟΡΑΣ
      Οι λεπτομερείς ταξινομήσεις και ορισμοί που πρέπει να χρησιμοποιούνται για την εφαρμογή του παρόντος κανονισμού περιέχονται στο εγχειρίδιο Esspros που συντάχθηκε από την Επιτροπή σε συνεργασία με τα κράτη μέλη.
      
         (1)  ΕΕ L 294 της 13.11.2007, σ. 5.
   
   
      ΠΑΡΑΡΤΗΜΑ II
      A.   ΚΡΙΤΗΡΙΑ ΓΙΑ ΤΗ ΜΕΤΡΗΣΗ ΤΗΣ ΠΟΙΟΤΗΤΑΣ ΤΩΝ ΣΤΟΙΧΕΙΩΝ ΣΧΕΤΙΚΑ ΜΕ ΤΟ ΤΜΗΜΑ ΠΟΥ ΑΦΟΡΑ ΤΙΣ ΚΑΘΑΡΕΣ ΠΑΡΟΧΕΣ ΚΟΙΝΩΝΙΚΗΣ ΠΡΟΣΤΑΣΙΑΣ
      Σύμφωνα με το άρθρο 12 του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου (1), στην ετήσια αξιολόγηση της ποιότητας της συλλογής στοιχείων για τις καθαρές παροχές κοινωνικής προστασίας εφαρμόζονται τα ακόλουθα ποιοτικά κριτήρια: συνάφεια, ακρίβεια, επικαιρότητα και έγκαιρη διάθεση, προσβασιμότητα και σαφήνεια, συγκρισιμότητα και συνεκτικότητα.
      Β.   ΠΛΗΡΟΦΟΡΙΕΣ ΠΡΟΣ ΔΙΑΒΙΒΑΣΗ
      Τα κράτη μέλη πρέπει να παρέχουν πληροφορίες για τα ακόλουθα:
      1.   Αρμόδιος(-α) υπάλληλος
      
      1.1.   Στοιχεία του υπευθύνου για τη συλλογή των στοιχείων.
      2.   Ακρίβεια
      
      2.1.   Κάλυψη των πηγών στοιχείων: τα είδη των πηγών που χρησιμοποιούνται (μητρώα ή άλλες διοικητικές πηγές, έρευνες, εκτιμήσεις)· λεπτομερή στοιχεία των συστημάτων/λειτουργιών που καλύπτονται από τα διάφορα είδη πηγών· εκθέσεις για τα προβλήματα κάλυψης των πηγών στοιχείων που οδηγούν στην εκτίμηση στοιχείων.
      2.2.   Μεθοδολογίες και υποθέσεις που χρησιμοποιούνται στις εκτιμήσεις και στην περίπτωση ατελούς κάλυψης των πηγών στοιχείων:
      
                  —
               
               
                  διοικητικά στοιχεία,
               
            
                  —
               
               
                  έρευνα,
               
            
                  —
               
               
                  ανάπτυξη μοντέλων,
               
            
                  —
               
               
                  άλλο (να προσδιοριστεί).
               
            2.3.   Αναθεώρηση στατιστικών:
      
                  —
               
               
                  αλλαγές στις χρησιμοποιούμενες πηγές στοιχείων,
               
            
                  —
               
               
                  αλλαγές στις χρησιμοποιούμενες μεθόδους και υποθέσεις για την εκτίμηση στοιχείων,
               
            
                  —
               
               
                  αναθεωρήσεις στοιχείων λόγω εννοιολογικών προσαρμογών (για παράδειγμα, προσαρμογές στους εθνικούς λογαριασμούς),
               
            
                  —
               
               
                  αναθεωρήσεις στοιχείων λόγω διαθεσιμότητας των τελικών στατιστικών,
               
            
                  —
               
               
                  αναθεωρήσεις στοιχείων λόγω ενεργειών επανεξέτασης της ποιότητας,
               
            
                  —
               
               
                  περιγραφή της πολιτικής που ακολουθείται για την αναθεώρηση στοιχείων.
               
            3.   Συγκρισιμότητα
      
      3.1.   Γεωγραφική συγκρισιμότητα:
      
                  —
               
               
                  αποκλίσεις από την πλήρη κάλυψη των τελικών στοιχείων,
               
            
                  —
               
               
                  αποκλίσεις από τη μεθοδολογία Esspros,
               
            
                  —
               
               
                  λεπτομερή στοιχεία για τους λόγους απόκλισης και τις χρησιμοποιούμενες μεθόδους,
               
            
                  —
               
               
                  εκτίμηση του αντικτύπου των εν λόγω αποκλίσεων στη συγκρισιμότητα.
               
            3.2.   Διαχρονική συγκρισιμότητα:
      
                  —
               
               
                  περιγραφή της αντιστοιχίας μεταξύ της κάλυψης των αναδρομικών στοιχείων και της κάλυψης των τρεχόντων στοιχείων,
               
            
                  —
               
               
                  περιγραφή της συγκρισιμότητας των αναδρομικών στοιχείων και των τρεχόντων στοιχείων.
               
            4.   Προσβασιμότητα και σαφήνεια
      
      4.1.   Περιγραφή της πολιτικής για τη διάδοση στοιχείων που ακολουθεί η χώρα.
      4.2.   Περιγραφή των μεταδεδομένων/μεθοδολογία που παρέχεται στους χρήστες.
      5.   Συνάφεια
      
      5.1.   Περιγραφή του τρόπου με τον οποίο τα στατιστικά στοιχεία ικανοποιούν τις τρέχουσες και δυνητικές ανάγκες των χρηστών.
      Γ.   ΧΡΟΝΟΔΙΑΓΡΑΜΜΑ ΓΙΑ ΤΗΝ ΠΑΡΑΓΩΓΗ ΤΩΝ ΕΚΘΕΣΕΩΝ ΠΟΙΟΤΗΤΑΣ
      Οι εκθέσεις ποιότητας για το τμήμα που αφορά τις καθαρές παροχές κοινωνικής προστασίας είναι ετήσιες.
      Η έκθεση για το έτος Ν διαβιβάζεται στην Επιτροπή (Εurostat) έως την 31η Ιανουαρίου του έτους Ν + 3.
      Δ.   ΜΟΡΦΟΤΥΠΟΣ ΓΙΑ ΤΗ ΔΙΑΒΙΒΑΣΗ ΤΩΝ ΕΚΘΕΣΕΩΝ ΠΟΙΟΤΗΤΑΣ
      Οι πληροφορίες σχετικά με την ποιότητα των στοιχείων διαβιβάζονται σύμφωνα με τον μορφότυπο που παρέχει η Επιτροπή (Eurostat).
      
         (1)  ΕΕ L 87 της 31.3.2009, σ. 164.